izv. prof. dr. sc. Jasminka Najcer Sabljak

Akademija za umjetnost i kulturu u Osijeku, Odsjek za vizualnu i medijsku umjetnost

Diplomirala je povijest umjetnosti i povijest, magistrirala je i doktorirala na Filozofskom fakultetu Sveučilišta u Zagrebu. Radila je u Muzeju likovnih umjetnosti u Osijeku kao viša kustosica i voditeljica zbirki slikarstva, crteža i grafika 18. i 19. stoljeća te je koncipirala i vodila brojne izložbe i manifestacije. Na Akademiji za umjetnost i kulturu u Osijeku predaje kolegije iz povijesti umjetnosti i kulturne baštine na prijediplomskim i diplomskim studijima te na specijalističkom poslijediplomskom studiju Umjetničke terapije. Znanstvene i stručne aktivnosti usmjerene su joj na područje kulturne baštine Slavonije, Baranje i Srijema te na njezinu valorizaciju u nacionalnom i srednjoeuropskom kontekstu, posebice istraživanjem provenijencije i povijesti umjetničkih zbirki i kolekcionarstva, nabave umjetnina domaćih i stranih plemićkih obitelji, u razdoblju od 18. do sredine 20. stoljeća. Istovremeno popularizira struku povijesti umjetnosti izložbenim projektima i stalnim postavima na kojima je surađivala s brojnim hrvatskim i inozemnim muzejima. Autorica je i urednica nekoliko monografija i kataloga izložbi. Sudjelovala je s predavanjima ili izlaganjima na brojnim znanstvenim ili stručnim simpozijima, kongresima ili skupovima u zemlji i inozemstvu. Objavila je i niz znanstvenih i stručnih članaka u specijaliziranim časopisima, kao i niz predgovora u katalozima izložbi. Recenzentica je nekoliko knjiga te znanstvenih članaka u brojnim časopisima i zbornicima. Suradnica je Hrvatske zaklade za znanost na projektu *Representation, Development, Education, Participation –  Art in Society in 19th – 21st Centuries*, a surađivala je i na projektima *Art and Politics in the Late Modern Period (1780 – 1945)*  *i Art and the State in Croatia from the Enlightenment to the Present*. Dobitnica je Povelje „Radovan Ivančević“ Društva povjesničara umjetnosti Hrvatske za unaprjeđenje i promicanje povijesti umjetnosti, Godišnje nagrade Hrvatskog muzejskog društva za koautorstvo u istraživačko-izložbenom projektu *Likovna baština obitelji Pejačević* teGodišnje nagrade Osječko-baranjske županije za kulturu (2014.). Bila je stipendistica Atthingham Trust-a u sklopu *Royal Collection Studies 2019*., London. Članica je Nadzornog odbora Hrvatskog muzejskog društva i Društva povjesničara umjetnosti.

<https://www.bib.irb.hr/pregled/profil/30842>

<https://unios.academia.edu/JasminkaNajcerSabljak>

<https://orcid.org/0000-0002-1187-1122>